ส่วนที่ 1

ข้อมูลสรุป (Executive Summary)

บริษัท อาร์ ซี แอล จำกัด จัดตั้งขึ้นเมื่อปี 2523
ประกอบธุรกิจการขนส่งตู้คอนเทนเนอร์ทางทะเลภายในภูมิภาคเอเชียเหนือ เอเชียกลาง เอเชียใต้
เอเชียตะวันตก และออสเตรเลีย
โดยให้บริการขนส่งในเส้นทางระหว่างเมืองท่าหลักที่เป็นศูนย์กลางการขนถ่ายสินค้ากับเมืองท่าย่อยทั้งต้นทางและปลายทางที่อยู่ในละแวกใกล้เคียง
โดยมีตารางกำหนดวันและเวลาเข้าออกของเรือที่แน่นอน
ในฐานะผู้ประกอบการขนส่งทางเรือรายใหญ่แบบประจำเส้นทางในระหว่างเมืองท่าหลักกับเมืองท่าย่อยในภูมิภาค
ทางกลุ่มฯ
ต้องเผชิญความเสี่ยงบางประการที่เกี่ยวข้องโดยตรงกับการดำเนินธุรกิจในตลาดการค้าของตน
โปรดอ่านรายละเอียดในหัวข้อปัจจัยความเสี่ยง หน้า 5

เมื่อปี 2531 บริษัทฯ ได้เข้าจดทะเบียนเป็นสมาชิกของตลาดหลักทรัพย์แห่งประเทศไทย
และแปลงสภาพเป็นบริษัทมหาชนในปี 2536 ตามประกาศของตลาดหลักทรัพย์แห่งประเทศไทย
ปัจจุบันบริษัทฯ มีการลงทุนในบริษัทย่อย บริษัทร่วมและบริษัทที่เกี่ยวข้องที่ตั้งอยู่ตามเมืองท่าต่างๆ
ตามโครงสร้างของกลุ่มบริษัทฯ (หน้า 19) รวมทั้งสิ้น 22 บริษัท

ในปี 2548 เศรษฐกิจไทยและทั่วโลกยังเติบโตได้ดี แม้ว่าจะถูกกระทบโดยราคาน้ำมันที่พุ่งสูงขึ้น
อีกทั้งการซ้ำเติมจากภัยพิบัติทางธรรมชาติที่เกิดในปากีสถานและสหรัฐอเมริกา
อุปสงค์ในสหรัฐอเมริกา ยุโรป
ตะวันออกกลางและอินเดียยังคงมีอยู่สูงและกระตุ้นการเติบโตของภาคส่งออกทั้งในจีนและภูมิภาค
โดยที่ลูกค้ามีความต้องการบริการที่ครอบคลุมเส้นทางมากขึ้น กลุ่มฯ อาร์ ซี แอล
ได้ขยายเครือข่ายการให้บริการไปถึงญี่ปุ่นและตะวันออกกลางโดยใช้เรือของกลุ่มฯ เอง

ปี 2548 นับเป็นปีที่ดีเยี่ยมในทุกด้าน ทั้งสถิติระวางบรรทุก รายได้รวมและกำไรสุทธิ บริษัทฯ
และบริษัทย่อย
มีรายได้รวมก่อนผลต่างจากอัตราแลกเปลี่ยนและรายการโอนกลับรายการด้อยค่าของอาคารจำนวน
21,686 ล้านบาท เพิ่มขึ้นร้อยละ 20 เมื่อเปรียบเทียบกับรายได้รวมประจำปีสิ้นสุดเดียวกันของปี
2547 จำนวน 18,078 ล้านบาท อันเป็นผลจากจำนวนระวางบรรทุกที่เพิ่มขึ้น

บริษัทฯ และบริษัทย่อยสามารถทำสถิติจำนวนระวางบรรทุกรวมในปี 2548 ที่ 2.2 ล้านทีอียู
เพิ่มขึ้นร้อยละ 5 เมื่อเปรียบเทียบกับปี 2547 ในส่วนของต้นทุนการเดินเรือจำนวน 15,218
ล้านบาท เพิ่มขึ้นร้อยละ 18 ทั้งนี้
ต้นทุนหลักมาจากค่าเช่าระวางเรือจากภายนอกและค่าน้ำมันที่สูงขึ้นมาก
ฝ่ายบริหารได้พยายามควบคุมค่าใช้จ่ายอย่างจริงจัง และจากการรับมอบเรือใหม่จำนวน 6
ลำและซื้อเรือมือสอง 1 ลำ ในปี 2548
คาดว่าจะสามารถลดค่าใช้จ่ายค่าเช่าระวางเรือจากภายนอกในปีต่อไป

บริษัทฯ ได้ต่อสร้างเรือใหม่จากอู่ต่อเรือประเทศญี่ปุ่น 4 ลำ และจากอู่ต่อเรือประเทศจีน 2
ลำและรับมอบเรือดังกล่าวในปี 2548 เพื่อนำออกให้บริการ
และเพื่อเสริมสร้างประสิทธิภาพกองเรือในการให้บริการแก่ลูกค้าในภูมิภาค
บริษัทย่อยในสิงคโปร์ได้จัดซื้อเรือที่มีสมรรถนะสูงขึ้น เพื่อเตรียมทดแทนเรือเช่าหรือเรือของกลุ่มฯ
ที่มีอายุการใช้งานนาน โดยซื้อเรือมือสองขนาด 818 ทีอียู 1 ลำ เมื่อเดือนตุลาคม 2548

นอกจากนี้ บริษัทย่อยในสิงคโปร์ได้ลงนามกับอู่ต่อเรือเจียงสู อิสเทิร์น มณฑลเจียงสู
สาธารณรัฐประชาชนจีน สั่งต่อสร้างเรือใหม่ขนาด 1,108 ทีอียู จำนวน 2 ลำ
กำหนดส่งมอบเรือในปี 2550 ซึ่งจะทดแทนเรือของกลุ่มฯ
ที่มีอายุการใช้งานนานเพื่อให้บริการขนส่งภายในภูมิภาคที่มีประสิทธิภาพมากขึ้น

ที่ดินและอาคารที่ถือครองโดยบริษัทย่อยในฮ่องกงมีมูลค่าเพิ่มสูงขึ้น
ในขณะที่ที่ดินและอาคารที่ถือครองโดยบริษัทย่อยในสิงคโปร์ มีราคาเคลื่อนไหวต่ำลงเล็กน้อย
มูลค่าโดยรวมทั้งสองรายการเพิ่มขึ้น 47.5 ล้านบาท บริษัทฯ
ได้บันทึกโอนกลับรายการด้อยค่าของอาคารในปี 2548 นี้แล้ว

ผลประกอบการของบริษัทฯ และบริษัทย่อย ประจำปีสิ้นสุด 31 ธันวาคม 2548
ก่อนรายการอัตราแลกเปลี่ยนและรายการโอนกลับรายการด้อยค่าของอาคาร มีกำไรสุทธิ 4,794
ล้านบาทเพิ่มขึ้นร้อยละ 32 เมื่อเปรียบเทียบกับปีสิ้นสุดเดียวกันของปี 2547 ซึ่งมีกำไรสุทธิ 3,644
ล้านบาท อนึ่ง บริษัทฯ มีผลขาดทุนจากอัตราแลกเปลี่ยนในปี 2548 จำนวน 41.2 ล้านบาท
เมื่อเทียบกับปี 2547 ที่มีผลกำไรจากอัตราแลกเปลี่ยนจำนวน 33.7 ล้านบาท

ผลกำไรสุทธิรวมของบริษัทฯ
และบริษัทย่อยภายหลังผลต่างจากอัตราแลกเปลี่ยนและรายการโอนกลับรายการด้อยค่าของอาคาร
สำหรับปี 2548 มีจำนวน 4,800 ล้านบาท เพิ่มขึ้นร้อยละ 31 เมื่อเปรียบเทียบกับปี 2547

คณะกรรมการบริษัทฯ ได้มีมติในการประชุมครั้งที่ 6/2548 เมื่อวันที่ 8 สิงหาคม 2548
อนุมัติจ่ายเงินปันผลระหว่างกาลสำหรับผลการดำเนินงานครึ่งปีแรกสิ้นสุด 30 มิถุนายน 2548
ในอัตราหุ้นละ 1.00 บาท สำหรับหุ้นสามัญจำนวน 663,000,000 หุ้น และมีมติในการประชุมครั้งที่
3/2549 เมื่อวันที่ 27 มีนาคม 2549 อนุมัติจ่ายเงินปันผลเพิ่มเติมในอัตราหุ้นละ 1.50 บาท
สำหรับหุ้นสามัญจำนวน 663,000,000 หุ้น รวมเป็นเงินปันผลจ่ายสำหรับผลประกอบการปี 2548
ในอัตราหุ้นละ 2.50 บาท เป็นเงินทั้งสิ้น 1,657.50 ล้านบาท โดยจ่ายจากกำไรสุทธิของบริษัทฯ
จากกิจกรรมที่ได้รับการส่งเสริมการลงทุนและจากกิจกรรมที่ได้รับยกเว้นภาษีเงินได้ทั้งจำนวน
โดยจะเสนอที่ประชุมผู้ถือหุ้นพิจารณาอนุมัติต่อไป

ในส่วนของการลงทุนในบริษัทย่อยเพื่อการขยายธุรกิจนั้น บริษัท ริจิแนล คอนเทนเนอร์ ไลนส์
(ฮ่องกง) จำกัด ซึ่งเป็นบริษัทย่อยในฮ่องกงที่บริษัทฯ ถือหุ้นร้อยละ 100 ได้เพิ่มทุนจดทะเบียนจาก
4 ล้านเหรียญฮ่องกง เป็น 20 ล้านเหรียญฮ่องกง เพื่อลงทุนในบริษัทย่อย 2 บริษัท ได้แก่ บริษัท
ริจิแนล เมอร์เชอนส์ มาริไทม์ จำกัด จดทะเบียนจัดตั้งที่ฮ่องกง และบริษัท ริจิแนล เมอร์เชอนส์
อินเตอร์เนชั่นแนล เฟรท ฟอร์เวอร์ดดิ้ง จำกัด จดทะเบียนจัดตั้งที่นิงโบ
ประเทศสาธารณรัฐประชาชนจีน ใช้เงินลงทุนทั้งสิ้น 18.4 ล้านเหรียญฮ่องกง
โดยมีสัดส่วนการลงทุนร้อยละ 80 ในทั้งสองบริษัท

นอกจากนี้ บริษัท อาร์ ซี แอล โลจิสติคส์ จำกัด ซึ่งเป็นบริษัทย่อยในประเทศไทยที่บริษัทฯ
ถือหุ้นร้อยละ 100 ได้เพิ่มทุนจดทะเบียนจาก 1 ล้านบาท เป็น 5 ล้านบาท
เพื่อปฏิบัติตามพระราชบัญญัติการขนส่งต่อเนื่องหลายรูปแบบซึ่งมีผลบังคับใช้เมื่อวันที่ 26 ตุลาคม
2548 และเพื่อสนับสนุนการขยายขอบข่ายการให้บริการด้านการขนส่งต่อเนื่องหลายรูปแบบ

บริษัท ริจิแนล คอนเทนเนอร์ไลนส์ ชิปปิ้ง จำกัด ซึ่งเป็นบริษัทย่อยในสาธารณรัฐประชาชนจีน
ที่บริษัทฯ ถือหุ้นร้อยละ 100 ได้เช่าพื้นที่ขนาด 730 ตารางเมตร ที่เซี่ยงไฮ้ จัดทำเป็นสำนักงาน
สัญญาเช่าดังกล่าวได้สิ้นสุดลงในเดือนธันวาคม 2548 และในการต่อสัญญาเช่าครั้งใหม่
เจ้าของพื้นที่ได้ปรับขึ้นค่าเช่าในอัตราสูงมาก บริษัทฯ จึงตัดสินใจซื้อพื้นที่ขนาด 1,268.59
ตารางเมตร ที่ชั้น 26 ฮาเบอร์ ริง พลาซ่า เขตหวงปู เซี่ยงไฮ้ จัดทำเป็นสำนักงานถาวรต่อไป

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)